Марко Ганчев
Див овес

chitanka.info

И в други работи безкрайно ловка,

все пак природата до днес

е вложила най-мъдра кодировка

във семето на дивия овес.

Десетилетие и половина

в земята може да лежи,

изчаквайки

благоприятната година,

в която своя род да продължи.

Пък аз, освен че моята епоха

изпод леда не съм добре избрал,

ами децата ми и те дойдоха,

ледът когато се превръща в кал.

Остава всекиму да се надява,

че може някоя измежду тез

години, през които съм тъдява,

да е годината на дивия овес.

И малко вятър щом повее топъл,

над челото си правя

с длан навес,

а с другата — тръба за своя вопъл:

„Къде си, див овес,

излез!“

От раждането си до днес

опитомявам див овес.

1989

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.